RESOLUCIÓN do 9 de febreiro de 2010 pola que se convocan dez cursos sobre prevención e loita contra incendios urbanos e forestais.
ACADEMIA GALEGA DE SEGURIDADE PÚBLICA — III. OUTRAS DISPOSICIÓNS — 17/02/2010

Dentro das actividades programadas para o ano 2010 e conforme as funcións atribuídas pola Lei 1/2007, do 15 de xaneiro, da Academia Galega de Seguridade Pública, anúnciase a convocatoria de dez cursos sobre prevención e loita contra incendios urbanos e forestais, conforme as seguintes bases:
1. Datos da actividade.
Denominación: prevención e loita contra incendios urbanos e forestais.
Horas lectivas: 40.
Modalidade: presencial.
Obxectivos: dotar o persoal do sistema integrado de protección civil e emerxencias de Galicia, a que se refire o artigo 43 da Lei 5/2007, do 7 de maio, de emerxencias de Galicia, da formación necesaria para o exercicio da súa función conforme o establecido no artigo 46 desta lei.
Contido: o contido dos cursos sobre prevención e loita contra incendios urbanos e forestais divídense en catro partes:
a) Introdución. Conceptos xerais.
b) Incendios urbanos.
c) Incendios forestais.
d) Primeiros auxilios.
2. Desenvolvemento da convocatoria.
Destinatarios/as: os cursos van dirixidos aos profesionais e voluntarios dos servizos de protección civil da Comunidade Autónoma de Galicia. No caso de persoal voluntario, deberán ter realizado o curso básico de protección civil antes de rematar o prazo de finalización de presentación de solicitudes.
Prazas ofertadas: 30 por curso.
3. Solicitudes de participación.
Prazo de inscrición e presentación: o prazo de inscrición e presentación de solicitudes de participación rematará o día 17 de marzo de 2010.
Para inscribirse, os solicitantes formalizarán a solicitude de participación que se encontra na páxina web da Academia Galega de Seguridade Pública (AGASP)
http://agasp.xunta.es
, na sección Actividades formativas, cursos con inscrición aberta; non serán admisibles outros modelos de solicitude de esta será remitida telematicamente.
Esta mesma solicitude, unha vez remitida a través da web, deberán imprimila, asinala a/o solicitante e obter tamén a sinatura da autoridade do concello ou organismo do que dependan; logo enviarana á Academia Galega de Seguridade Pública, avenida da Cultura, s/n 36680 A Estrada, a través do fax 886 20 61 23, por correo postal ou segundo o previsto no artigo 38.4º da Lei 30/1992, do 26 de novembro, de réxime xurídico das administracións públicas e procedemento administrativo común.
Obrigas das persoas seleccionadas: as persoas que resulten seleccionadas teñen a obriga de participar no desenvolvemento da actividade, a non ser que comunicasen a súa imposibilidade de asistencia con, cando menos, 48 horas de antelación ao comezo desta. A dita renuncia deberase comunicar por escrito á AGASP, por correo electrónico ao enderezo formación.agasp@xunta.es ou por fax ao número 886 20 61 23.
Noutro caso serán excluídas automaticamente da selección para as dez seguintes actividades que se convoquen, para as que reúna os requisitos exixidos de participación (artigos 18 e 21 do Regulamento de réxime interior da AGASP).
4. Desenvolvemento da actividade.
Lugar: será determinado en función da localización das solicitudes recibidas.
Data: confirmarase coa suficiente antelación ao seu inicio.
Certificado de asistencia: terá dereito á expedición do certificado o alumnado que participe con regularidade e dedicación durante o desenvolvemento dos cursos. Co fin de avaliar os coñecementos adquiridos polos alumnos, a AGASP poderá fixar a realización das probas que considere oportunas.
É obrigatoria a asistencia con puntualidade a todas as sesións dos cursos. Unicamente se poderá autorizar a ausencia por causas xustificadas, que se acreditarán documentalmente perante a sección de protección civil e bombeiros da AGASP ou a persoa responsable do curso nun prazo máximo de 10 días despois de que este finalice e que, en ningún caso, poderá superar o 10% das horas lectivas, que suporá a perda do dereito á expedición do certificado.
5. Dereitos e deberes do alumnado participante.
Durante o desenvolvemento da actividade, ao alumnado seralle de aplicación, en canto aos dereitos e deberes, o previsto no Regulamento de réxime interior da AGASP, aprobado por orde da Consellería de Presidencia, Administracións Públicas e Xustiza do 4 de febreiro de 2009 (DOG número 30, do 12 de febreiro ).
7. Modificacións e incidencias.
A Academia Galega de Seguridade Pública poderá modificar o desenvolvemento normal da actividade para adaptala ás necesidades da Administración e ás continxencias que poidan xurdir.
A Estrada, 9 de febreiro de 2010.
José Carlos García Bouzas
Director xeral da Academia Galega
de Seguridade Pública
Ver referencia pdf "03200D008P026.PDF"